Folketing
2004-05-25

Nu er jeg heller ikke jurist, så jeg kan ikke citere retsplejeloven paragraf for paragraf. Det tror jeg der er andre der kan. Men et af stederne i loven står der noget med, at anklagemyndigheden - justitsministeren er jo her landets øverste anklagemyndighed - kun må og kan rejse sager, hvis man har en formodning om eller det kan sandsynliggøres, at sagen vil føre til domfældelse. Det er det, jeg sådan på almindelig dansk ville sige svarer til, at man er rimelig sikker på eller helt bestemt regner med, at her vil vedkommende blive dømt. Hvis beviset er så svagt, at man siger, at der kun er 10 eller 20 procents chance for, at vedkommende bliver dømt, så er det i modstrid med retsplejeloven at rejse sagen. Det synes jeg er fair nok, for ellers kunne man rejse et hav af sager mod folk, der var en lille mistanke imod, og så belastede vi domstolene og belastede de mennesker, der var sigtet, og så ville de i bundter blive frikendt. Det har ingen en interesse i.